የኮሮና እና የአንበጣ መንጋን በቁርጠኝነት ለመከላከል ዝግጅት ማድረግ እንደሚያስፈልግ ጠቅላይ ሚኒስትሩ አሳሰቡ
አዲስ አበባ፡- በአገሪቱ የተከሰቱት የኮሮና ቫይረስና የአንበጣ መንጋ ሁለቱም ወራሪ መሆናቸውን በመገንዘብና እኩል ጥቃት አድራሽ መሆናቸውን በማመን ተገቢ ዝግጅት በማድረግ መከላከል እንደሚገባ ጠቅላይ ሚኒስትር ዶክተር አብይ አህመድ ገለጹ፡፡ 
የግብርና ሚኒስቴር የግብርና ዘርፍ የኮሮና ቫይረስ ወረርሽኝ ሊያስከትል ለሚችለው ተጽዕኖ የምላሽ እቅዱን እንዲሁም የበረሃ ወረርሽኝ አጠቃላይ ሁኔታና ቀጣይ አቅጣጫዎችን በተመለከተ ትናንት በጠቅላይ ሚኒስትር ጽሕፈት ቤት ውይይት አካሂዷል፡፡
በውይይት መድረኩ አቅጣጫ የሰጡት ጠቅላይ ሚኒስትር ዶክተር አብይ አህመድ፣«አንበጣና ኮሮና ይመሳሰላሉ፤ ሁለቱም ወራሪ ተብለው ሊበየኑ ይገባል:: ኮሮና ጅቡቲ ስላለ ኢትዮጵያ ምን አገባኝ ብትል በማግስቱ ኢትዮጵያ ይገባል፤ በተመሳሳይ የበረሃ አምበጣ ሶማሊያ ስላለ ኢትዮጵያ ምን አገባኝ ብትል በማግስቱ ኢትዮጵያ ይገባል:: ሁለቱም የትኛውም አካባቢ ቢከሰቱ በአጭር ጊዜ ውስጥ ሌላውንም አካባቢ ያጠቃሉ፡፡ ድንበር ተሻጋሪ በመሆናቸው ምክንያት ማቆም አይቻልም፡፡ ሁለቱም ወራሪ መሆናቸውን በመገንዘብና እኩል ጥቃት አድራሽ መሆናቸውን በማመን ተገቢ ዝግጅት በማድረግ ምላሽ ሊሰጥ ይገባል» ብለዋል፡፡ 
የኮሮና ቫይረስንም ሆነ የበረሃ አንበጣን ለመከላከል የሚያበቃ ዝግጅት ማድረግ ያስፈልጋል ያሉት ጠቅላይ ሚኒስትሩ፣ በዚህ ረገድም በመንግሥት ተቋማት ከሚደረገው ዝግጅት በተጨማሪ ዓለም አቀፍ ተቋማትም ድጋፍ እያደረጉ ይገኛሉ ብለዋል። በቀጣይ የመከላከል ተግባሩን እያሳደጉ በመሄድ ወራሪዎቹን በተሟላ መንገድ ማስቀረት ያስፈልጋል፡፡ ለዚህም መረጃዎችን በማደራጀት ውጤታማ የመረጃ ልውውጥ ማድረግ እንደሚያስፈልግ አመልክተዋል።
ጠቅላይ ሚኒስትሩ፤ «የዘንድሮ መሪ ቃል የሚመሰረተው በኮሮናም ሆነ በበረሃ አንበጣ ሌሎች በሚታወቁ ፈተናዎች ጠላትን መግደል፣ ራስን ማዳን አገርንና ሕዝብን መታደግ ነው፤ ያ የማይሆን ከሆነ ጠላትን መግደል ራስን መስዋዕት በማድረግ አገርንና ሕዝብን ማስቀጠል ነው» ብለዋል፡፡ 
በኮሮናም በሌላም ምክንያት ሳንሞት አገርና ሕዝብ ማስቀጠል ከቻልን መልካም ነው ያሉት ጠቅላይ ሚኒስትሩ፤ «መሞት ካለብንም እኛ የአመራር ሰዎች ሞተን አገርና ሕዝብ ማስቀጠል አለብን፡፡ ይህንን ለማድረግ ኮሮና፣ አንበጣና ሌላው ፈተና ብቻውን ሳይሆን ረሀብ በራሱ ኮሮና በመሆኑ ይህንን በመገንዘብ እኩል መስራት ያስፈልጋል፡፡ ዜጎችን ከጥቃት ለመከላከልና ችግሩን በማክሸፍ ምርትና ምርታማነትን ማሳደግ ትኩረት ሊሰጠው ይገባል» ሲሉ ተናግረዋል፡፡ 
የግብርና ሚኒስትር አቶ ኡመር ሁሴን በበኩላቸው፤ የኮሮና ቫይረስ ስርጭትና የበረሃ አንበጣ መንጋ በምግብ ዋስትና ላይ ያለውን ተጽእኖና በግብርና ዘርፍ ሊያደርስ የሚችለውን የምርት መቀነስ ለመቋቋም አገራዊ የተጽእኖ ምላሽ እቅድ መዘጋጀቱን ጠቁመዋል፡፡ 
የምርት ቅድሚያ ግዥን ጨምሮ ነባርና አዳዲስ የመስኖ አውታሮችን መጠቀም ምርታማነትን ለማሳደግ እየተሰራ እንደሆነም ገልጸዋል፡፡ ሁለቱንም ጥቃት አድራሾች በጠንካራ የዘርፍ አመራርና በሕዝብ ተሳትፎ ለመከላከል መታሰቡን አስታውቀዋል፡፡አዲስ ዘመን ግንቦት 6/2012 አዲሱ ገረመው